F’Ġunju li għadda l-wasliet fil-lukandi u fi stabbilimenti oħra ta’ akkomodazzjoni kollettiva żdiedu b’5.4 fil-mija u l-iljieli li qattgħu fil-gżejjer Maltin żdiedu b’0.3 fil-mija meta mqabblin ma’ Ġunju tas-sena li għaddiet. Fi stqarrija mill-Uffiċċju Nazzjonali tal-Istatistika intqal li l-wasliet kienu jammontaw għal 157,409 filwaqt li l-iljieli kienu jammontaw għal 884,686. L-aktar stabbilimenti li ntużaw kienu lukandi ta’ erba’ stilel. It-tul medju ta’ kull żjara f’dawn l-istabbilimenti kien ta’ 5.6 iljieli, jiġifieri inqas minn Ġunju ta’ qabel meta t-tul medju kien ta’ 5.9 iljieli. L-istabbilimenti nfushom kienu jammontaw għal 166 u dawn bejniethom kellhom 18,564 kamra tas-sodda u 40,936 sodda. Fi stqarrija mill-Uffiċċju Nazzjonali tal-Istatistika, intqal ukoll li bejn Jannar sa Ġunju ta’ din is-sena, il-wasliet kienu jammontaw għal 719,697, li jfisser żieda ta’ 9.5 fil-mija fuq l-ewwel sitt xhur tas-sena li għaddiet. L-iljieli li tqattgħu f’dawn l-istabbilimenti fl-ewwel sitt xhur ta’ din is-sena żdiedu bi 3.4 fil-mija u laħqu ċ-ċifra ta’ 3.8 miljuni. Fi stqarrija intqal li l-Ministru għat-Turiżmu Edward Zammit Lewis laqa’ b’sodisfazzjon iċ-ċifri pożittivi ppubblikati mill-Uffiċċju Nazzjonali ta’ l-Istatistika dwar l-Akkomodazzjoni Kollettiva fix-xahar ta’ Ġunju li għadda. Huwa qal li li dawn iċ-ċifri pożittivi jawguraw tajjeb ferm għall-industrija tal-akkomodazzjoni speċjalment fil-gżira Għawdxija. Żied li dawn iċ-ċifri jkomplu jimlew lil dan il-Gvern b’kuraġġ sabiex ikompli jimpenja ruħu kif qiegħed jagħmel għall-aktar suċċessi fit-turiżmu li jġib aktar profittibilità għall-ekonomija Maltija u aktar impjiegi ta’ kwalità għall-poplu Malti.